Document ID: 32001D0925

Απόφαση της Επιτροπής
της 20ής Δεκεμβρίου 2001
με αντικείμενο ορισμένα μέτρα προστασίας σχετικά με την κλασική πανώλη των χοίρων στην Ισπανία και την κατάργηση της απόφασης αριθ. 2001/863/ΕΚ
[κοινοποιηθείσα υπό τον αριθμό Ε(2001) 4720]
(Κείμενο που παρουσιάζει ενδιαφέρον για τον ΕΟΧ)
(2001/925/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/EOK του Συμβουλίου, της 26ης Ιουνίου 1990, σχετικά με κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/EOK(2) του Συμβουλίου και ειδικότερα το άρθρο 10 παράγραφος 3,
Εκτιμώντας τα ακόλουθα:
(1) Στην Ισπανία εκδηλώθηκαν εστίες κλασικής πανώλης των χοίρων στην Καταλονία.
(2) Εξεταζόμενες υπό το πρίσμα των εμπορικών συναλλαγών ζώντων χοίρων, οι εστίες αυτές είναι ικανές να θέσουν σε κίνδυνο το ζωικό κεφάλαιο άλλων κρατών μελών.
(3) Η Ισπανία έχει λάβει μέτρα στο πλαίσιο της οδηγίας αριθ. 2001/89/ΕΚ του Συμβουλίου, της 23ης Οκτωβρίου 2001, περί θεσπίσεως κοινοτικών μέτρων για την καταπολέμηση της κλασικής πανώλης των χοίρων(3).
(4) Σε αναμονή της συνεδρίασης της μόνιμης κτηνιατρικής επιτροπής και σε συνεργασία με το οικείο κράτος μέλος, η Επιτροπή έλαβε προσωρινά μέτρα προστασίας με την απόφαση 2001/863/ΕΚ, περί ορισμένων μέτρων προστασίας σχετικά με την κλασική πανώλη των χοίρων στην Ισπανία(4).
(5) Υπό το πρίσμα της εξέλιξης στην κατάσταση και με βάση τα αποτελέσματα των επιδημιολογικών ερευνών, είναι αναγκαία η παράταση των μέτρων που έχουν ήδη θεσπισθεί και, για λόγους διαφάνειας, η κατάργηση της απόφασης 2001/863/ΕΚ.
(6) Η Ισπανία έχει λάβει συμπληρωματικά μέτρα ορροεπαγρύπνησης για την κλασική πανώλη των χοίρων στο έδαφός της.
(7) Τα μέτρα που προβλέπονται στην παρούσα απόφαση είναι σύμφωνα με την γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Ισπανία διασφαλίζει ότι αποστολές χοίρων διενεργούνται μόνο εφόσον οι χοίροι αυτοί:
α) προέρχονται από περιοχή εκτός των περιοχών που περιγράφονται στο παράρτημα, και
β) διέμειναν στην εκμετάλλευση προέλευσης επί διάστημα 30 ημερών τουλάχιστον πριν τη φόρτωση, ή από τη γέννησή τους εάν είναι ηλικίας κάτω των 30 ημερών, και
γ) προέρχονται από εκμετάλλευση στην οποία δεν έχουν εισαχθεί ζώντες χοίροι στο διάστημα των 30 ημερών που προηγούνται της αποστολής των εν λόγω χοίρων, και
δ) μεταφέρονται κατευθείαν στην εκμετάλλευση ή στο σφαγείο προορισμού σε επίσημα σφραγισμένα οχήματα, χωρίς να περάσουν από σταθμό συγκέντρωσης. Η διέλευση από την περιγραφόμενη στο παράρτημα περιοχή μπορεί να γίνεται μόνο μέσω κύριων οδικών αξόνων ή σιδηροδρόμων, χωρίς καμία στάση του οχήματος.
2. Η διακίνηση χοίρων που προέρχονται από περιοχές εκτός εκείνων που περιγράφονται στο παράρτημα επιτρέπεται μόνον αφού παρέλθουν τρεις ημέρες μετά από προηγούμενη ειδοποίηση που χορηγεί η αρμόδια κτηνιατρική αρχή στις κεντρικές και τοπικές κτηνιατρικές αρχές του τόπου προορισμού και κάθε κράτους μέλους διέλευσης.
Άρθρο 2
1. Η Ισπανία διασφαλίζει ότι αποστολές σπέρματος χοίρων διενεργούνται μόνον εφόσον το σπέρμα προέρχεται από αρσενικά ζώα τα οποία διατηρούνται σε κέντρο συγκέντρωσης όπως αναφέρεται στο άρθρο 3 στοιχείο α) της οδηγίας αριθ. 90/429/EOK(5) του Συμβουλίου, ευρισκόμενο εκτός των περιγραφομένων στο παράρτημα περιοχών.
2. Η Ισπανία διασφαλίζει ότι αποστολές ωαρίων και εμβρύων χοίρων διενεργούνται μόνον εφόσον τα ωάρια και τα έμβρυα προέρχονται από χοίρους οι οποίοι παρέμειναν εκτρεφόμενοι σε εκμετάλλευση ευρισκόμενη εκτός των περιγραφομένων στο παράρτημα περιοχών.
Άρθρο 3
1. Το υγειονομικό πιστοποιητικό που προβλέπεται στην οδηγία 64/432/EOK του Συμβουλίου(6) και το οποίο συνοδεύει χοίρους που αποστέλλονται από την Ισπανία πρέπει να συμπληρώνεται με τα ακόλουθα: "Ζώα σύμφωνα με την απόφαση αριθ. 2001/925/ΕΚ της Επιτροπής, της 20ής Δεκεμβρίου 2001, με αντικείμενο ορισμένα μέτρα προστασίας σχετικά με την κλασική πανώλη των χοίρων στην Ισπανία."
2. Το υγειονομικό πιστοποιητικό που προβλέπεται στην οδηγία 90/429/EOK του Συμβουλίου και το οποίο συνοδεύει σπέρμα χοίρων που αποστέλλεται από την Ισπανία πρέπει να συμπληρώνεται με τα ακόλουθα: "Σπέρμα σύμφωνα με την απόφαση αριθ. 2001/925/ΕΚ της Επιτροπής, της20ής Δεκεμβρίου 2001, με αντικείμενο ορισμένα μέτρα προστασίας σχετικά με την κλασική πανώλη των χοίρων στην Ισπανία."
3. Το υγειονομικό πιστοποιητικό που προβλέπεται στην απόφαση 95/483/EOK της Επιτροπής(7) και το οποίο συνοδεύει έμβρυα και ωάρια χοίρων που αποστέλλονται από την Ισπανία πρέπει να συμπληρώνεται με τα ακόλουθα: "Έμβρυα/ωάρια(8) σύμφωνα με τη απόφαση αριθ. 2001/925/ΕΚ της Επιτροπής, της 20ής Δεκεμβρίου 2001, με αντικείμενο ορισμένα μέτρα προστασίας σχετικά με την κλασική πανώλη των χοίρων στην Ισπανία."
Άρθρο 4
Η Ισπανία διασφαλίζει ότι τα οχήματα που χρησιμοποιήθηκαν για τη μεταφορά χοίρων καθαρίζονται και απολυμαίνονται μετά από κάθε τέτοια μεταφορά ενώ ο μεταφορέας προσκομίζει αποδεικτικά στοιχεία της απολύμανσης αυτής.
Άρθρο 5
Η Ισπανία διασφαλίζει ότι, εντός των περιγραφόμενων στο παράρτημα περιοχών, χοίροι διακινούνται από την εκμετάλλευση προέλευσης προς οποιοδήποτε άλλο προορισμό μόνον εφόσον έχουν πραγματοποιηθεί ορρολογικές εξετάσεις για κλασική πανώλη των χοίρων με αρνητικά αποτελέσματα στην υπόψη εκμετάλλευση κατά το χρονικό διάστημα των τριάντα ημερών που προηγούνται της μεταφοράς, σύμφωνα με τις λεπτομερείς οδηγίες που έχουν εκδοθεί από τις ισπανικές αρχές.
Η Ισπανία ενημερώνει την Επιτροπή και τα κράτη μέλη στο πλαίσιο της μόνιμης κτηνιατρικής επιτροπής σχετικά με τα αποτελέσματα της ορροεπαγρύπνησης για την κλασική πανώλη των χοίρων στις περιγραφόμενες στο παράρτημα περιοχές.
Άρθρο 6
Με την παρούσα καταργείται η απόφαση 2001/863/ΕΚ.
Άρθρο 7
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές, κατά τρόπο που αυτά να συνάδουν με την παρούσα απόφαση. Ενημερώνουν αμέσως περί αυτού την Επιτροπή.
Άρθρο 8
Η παρούσα απόφαση θα επανεξεταστεί πριν από τις 20 Ιανουαρίου του έτους 2002.
Εφαρμόζεται μέχρι τις 31 Ιανουαρίου 2002.
Άρθρο 9
Η παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 2001.

Labels: 0
3
8
6
18